Р Е Ц Е Н З И Я

на дисертацията на Борислав Валентинов Момчилов за присъждане на образователната и научната степен „Доктор” на тема „Аболиционизмът и влиянието му върху гражданското общество в Нова Англия 1831-1861 г.”; професионално направление 2.2. История и археология. ( Нова и най-нова обща история ) от професор дин Христо Стефанов Глушков

Борислав Момчилов завършва Историческия факултет на Софийския университет „Св. Климент Охридски” – първоначално бакалавърска степен със специализация История на Новото време, а през 2011-2013 г. е магистър в катедра „Нова и Съвременна история” по специалност „Кризи, конфликти и дипломация в световната политика XVI-XXI век”. През 2015 г. след успешен конкурс той е зачислен в катедрата като редовен докторант по Нова история с научен ръководител проф. д-р Борислав Гаврилов, а впоследствие на заседание на катедрата е одобрена и темата на дисертацията му. През 2016 г. Б. Момчилов получава стипендия за научно-изследователска дейност „Фулбрайт”, а след това е приет за академична подготовка в Университета Дрексел, Филаделфия. От септември 2017 г. до март 2018 г. колегата Момчилов специализира в престижни университети в САЩ по темата на дисертацията си и успява да се запознае с внушителен брой документи по избрания научен проблем, както и с много публикации и изследвания на американски автори от различни научни направления.

Борислав Момчилов е избрал за тема на дисертацията си значим, важен и актуален проблем от ранната история на САЩ – движението за отмяна на робството и влиянието му върху гражданското общество в Нова Англия. Имам пред вид повишеният интерес през последните години в САЩ към историята на движението аболиционизъм и проблемите на расовата дискриминация, чиято актуалност е отбелязана в дисертацията, както и засиленият трафик на хора в началото на XXI век от един район на света към друг. По официални данни броят на молбите за убежище е достигнал вече 600 хиляди,”феномен за който няма обяснение” според отговорни фактори, 3-те милиона афганистански бежанци са приютени временно в Иран, а стотици румънци проникват нелегално в САЩ от Мексико.(в-к „СЕГА”, 13 март 2019) Този процес на масова миграция очевидно ще предизвика в бъдеще сложни социални проблеми в приемащите страни и търсенето на сполучливи решения неизбежно ще наложи прилагането на подходи, вече използвани в миналото. Според Момчилов, „движението аболиционизъм оставя след себе си трайно наследство, което може да бъде проследено в нестихващите призиви за съблюдаване на човешките права… ”. (с.228)

В дисертацията сполучливо са определени и хронологическите граници на изследвания проблем-движението против робството и влиянието му върху гражданското общество в шест щата на Нова Англия. Б.Момчилов подчертава, че робството присъства в Северна Америка още от времето на колониалния период, превръща се в доминиращ икономически фактор в южните щати и мнозина го приемат като напълно съвместима институция със законите на страната.(с.30-31) Проявите на протест до 1831 г. срещу робовладелската система са спорадични, индивидуални и остават съвсем изолирани. Момчилов подчертава, че още през XVII век квакерите подготвят петиции и памфлети срещу робството, Томас Пейн, авторът на „Здравият смисъл”, също е негов противник, но организирано движение срещу него тогава не се създава. На север са обособени и щати без робство, в които е установена системата на наемен труд – Масачузетс, Пенсилвания, Роуд Айлънд, Ню Хемпшир, но на юг след откриването през 1819 г. на памукочистачната машина робството се възражда и отглеждането на памук в плантациите се превръща в основен и печеливш отрасъл на местната икономика. С установяването на две различни икономически системи в границите на САЩ докторантът ще докаже както възникването на аболиционизма, така и мащабността на движението впоследствие.

Напълно приемлива е тезата на автора,обявена в изследването, че началото на аболиционизма е белязано от две събития от 1831 г.- януари, когато започва да се разпространява вестник „The Liberatоr” на идеолога на движението Уилям Лойд Гарисън и въстанието на чернокожия водач Нат Търнър през август. Организираният аболиционизъм възниква като мирно движение и неговият лидер агитира не за въстание и насилие, а за мир. По това време населението на САЩ наброява 13 млн. , от които 2 млн. са жители на Нова Англия, а 2 млн. са и чернокожите роби. 30 години по-късно - през 1860 г. САЩ вече имат 31 млн. жители, от които 4 млн. роби. Момчилов е проследил дебатите около президентските избори през тези три десетилетия , разделението на движението през 1840 г., възникването на либералната партия, войната на САЩ с Мексико 1846-1848 г., законът за избягалите роби, компромисът Канзас-Небраска, въстанието на Джон Браун и началото на гражданската война 1861-1865 г. В този смисъл е логично да завърши проучването си с акта от 6 август 1861 г., който позволява конфискуването на всякакво имущество, собственост на Конфедерацията, в това число и робите. Момчилов не приключва изложението на конкретните факти в развитието, неудачите и успехите на движението с оптимистично заключение, а обективно и точно констатира „робството е премахнато, но проблемите на чернокожото население не приключват”, защото гражданското състояние на самите роби все още не е окончателно изяснено. Но въпреки това, според автора, трудно извоюваният успех на движението за премахване на робството, е безспорен.

Б. Момчилов е подготвил изследването си за аболиционизма в САЩ в периода 1831-1861 г. след като се е запознал с голям брой и различни по характер документи – памфлети, вестници, мемоари, публикуваните дебати в двете камари на Конгреса, речи на общественици и техни писма. Той е използвал публикациите на 17 вестника, издавани в северните щати и подчертава, че „пресата заема съществено място в ежедневието на американската действителност”.(с.10-12 ) Освен „The Liberator”, седмичник, който Б.Момчилов обявява за най-важен източник за движението аболиционизъм, той представя в изследването си и други печатни издания – „North Star” на чернокожия редактор и трибун Фредерик Дъглас, „National Era”, в който сътрудничи известната пуританка Хариет Бичер Стоу, както и много други печатни издания. Авторът констатира, че в посочените вестници са публикувани както мнения на граждани с антиробовладелска нагласа, така и писма на чернокожи, които описват трудното си ежедневие в южните щати. Тази разнообразна и внушителна база от документи, която Б.Момчилов е използвал в дисертацията, му обезпечава възможността да формулира обективни, обосновани и точни анализи и обобщения в изследването си.

Колегата Момчилов е избрал хронологичния подход при представяне еволюцията и влиянието на аболюционизма в Нова Англия, който му позволява логично да открои промените в средствата за противопоставяне на движението срещу робовладелската система, когато то придобива организиран характер и увеличава значително броя на симпатизантите си. Приемлива е и възприетата от докторанта структура на изложението – увод, три глави и заключение, като всяка от главите за прегледност е съставена от по пет параграфа. Поместен е обширен списък на използваната научна литература от американски автори. Ръководен от подчертаната амбиция да бъде коректен по отношение на споменаваните факти, събития и личности, Момчилов посочва скрупульозно под линия всеки използван документ или автор, така че броят на бележките му превишава хиляда. Похвални думи бих искал да отправя и за стила на автора – четивен, с логични и съдържателни изречения, без да обременява читателя с изброяването на прекалено много факти, които позволяват да се обоснове само един извод или събитие.

В дисертацията на Борислав Момчилов компетентно са представени етапите и мащабността на движението аболиционизъм в периода 1831-1861 г., и влиянието му върху гражданското общество в Нова Англия. Бих искал да отбележа, че през XIX век САЩ изпреварват Европа и Стария свят в развитието на гражданското общество и по мнението на много историци то е завоевание за североамериканците, обявяват го за техен „златен век”, но впоследствие неговата роля отслабва. Момчилов е успял да открои огромната заслуга на Уилям Лойд Гарисън за обединяване на изолираните прояви на съпротива срещу робството в организирано и единно движение. Той е представен в дисертацията като идеолог, организатор и водач, който апелира за незабавно унищожаване на робовладелската система, за равенство в гражданските права на бели и черни, както и за еднакъв достъп до образование. В речта си от 31.10.1831 г. Гарисън признава, че не приема робовладелците за част от християнството, не намира аргументи да ги извини и много решително отхвърля идеята за постепенна еманципация, която счита за отстъпление.( с.50 )

Момчилов с основание уточнява, че понятието аболиционизъм не би могло да се отъждествява с антирасизъм, тъй като една част участниците в движението искат робството да бъде премахнато, но не приемат в никакъв случай чернокожите като равноправни граждани. В този смисъл той смята, че по-точно би било определението за аболиционизъм като съпротива срещу установените обществени норми и расови предразсъдъци. Според автора, основната цел на Гарисън в началния период на движението е да убеди белите граждани, че на тях се пада главната роля за премахване на робството, но без насилие, без да се прилага физическа сила, а чрез морално убеждаване със справедливи и конституционни мерки. (с.43) Той насърчава подаването на петиции до Конгреса с антиробовладелско съдържание и от жени, а в 9-те изисквания, с които самите чернокожи биха могли да ускорят еманципацията си, той включва образование, единство, християнски морал.

Параграф втори от първа глава на дисертацията Момчилов посвещава на началната дейност на Гарисън и на ролята на вестника му, който ще бъде издаван от него в продължение на 34 години.Той е обвиняван в лицемерие, плашен от противниците си, назован е „национален предател”, но успява да запази доктрината си за незабавно премахване на робството. В движението през следващите години възникват вътрешни лагери като идеята на Джеймс Бърни за политическо участие довежда до обособяване на две крила в движението. Според автора, Гарисън е за привличането и на жени в движението, докато съмишлениците на Бърни са против и това става причина за разцеплението им през 1840 г. В дисертацията са посочени и други различия между тях, които тук не е необходимо да бъдат изброявани. Радикалните аболиционисти като Гарисън приемат, че американското общество в своята същност е грешно и би трябвало да се трансформира, докато други членове на движението са на мнение, че им е нужна намеса в политическия живот на обществото. Момчилов представя ежедневните словесни пререкания между водачите в движението, както и заплахите на южняците за отцепване от Съюза и обособяване на самостоятелна държава. С конкретни факти той обосновава възникналите опасения, че с анексията на Тексас робството ще се превърне в национална институция с огромни размери и ще наруши опасно крехкото равновесие между Севера и Юга.

Обстоятелствен и точен е коментара на Борислав Момчилов по повод поредния компромис между северните и южните щати с приемането на закона Канзас-Небраска и ролята на Стивън Дъглас. Той с основание е считан за „Архитект” на спорния закон, чието приемане предизвиква ожесточени дебати в Конгреса. (с.181) Дъглас разчита на гласовете на южните демократи, с които да бъде избран за президент. За пореден път възникват предложения за разделянето на държавата, тъй като плантаторите приемат с одобрение закона и в желанието си да уравновесят политическите позиции между Севера и Юга апелират за по-активна експанзия. На тях са им нужни нови територии, тъй като отглеждането само на памук изтощава бързо земята. В такъв деликатен и сложен момент от историята на САЩ през 1854 г. аболиционисти създават републиканската партия. Нейните членове са убедени, че демокрацията в САЩ не е резултат на случайност, а е логична последица от естествени процеси. Те открито подкрепят правата на чернокожите и техният кандидат за президент на изборите през 1860 г. Ейбрахам Линкълн успява да ги спечели. Авторът с основание е счел за нужно да отбележи, че новия президент не е класически аболиционист, а е възприел за своя първостепенна мисия единството на държавата. В дисертацията Линкълн е представен с основание като разумен реалист- тактик в изборния дебат за президент със Стивън Дъглас.

В заключение бих искал да си позволя едно допълнение, предизвикано от темата на дисертацията на младия колега Борислав Момчилов. По мое скромно мнение в авторитетните американски изследвания за най-важните фактори, допринесли за формирането на американската цивилизация няма единство. Част от авторите приемат, че това са конституцията, „подвижната граница на Запад” и индивидуализма. Други добавят към тях либерализма, а съвременният политолог Хънтингтън включва и протестантството. Известният учен Д.Бел доказва, че факторът, който позволява на САЩ да се извисят над другите цивилизации е уникалното гражданско общество. Французинът Ал. дьо Токвил, първият общопризнат класик в изследванията на американската цивилизация, приема за основополагащ фактор демокрацията. По мое мнение, в дисертацията Борислав Момчилов много добре е откроил още един ранен американски феномен, който би могъл да бъде добавен към изброените фактори – политиката на компромиси. Тук припомням само първият, осъществен по идея на финансовия министър Хамилтън. За да преодолее финансовата анархия той препоръчва да се изплати държавния дълг с лихвите по номинална стойност, за да се стабилизира паричното обръщение. Този план е приемлив за севера, тъй като спекуланти са изкупили държавните облигации на ниска цена, а трябва да плащат южняците. В крайна сметка успяват да се споразумеят чрез компромис – южняците приемат проекта на Хамилтън, а северните щати дават съгласие новата столица да се построи на юг, на брега на река Потомак. През 1800 г. в нея се установяват първите министри.

В дисертацията обективно са коментирани и останалите осъществени компромиси. Момчилов отбелязва „САЩ навлизат в XIX век след войната за независимост и възприемат като наследство от британската колониална администрация политиката на компромис и нерешителност по отношение на робството.” По други поводи в текста Момчилов отново обобщава и то с факти – „САЩ са основани на идеологията на компромиса” и „политиката на компромиса е вече средство за опазване целостта на съюза”.(с.29 ) Това би могло да стане тема за бъдещо изследване на колегата Момчилов.На с.12 той е направил подробен коментар на Мисурийския компромис от 1820 г., компетентно е представен и компромиса от 1850 г.,ролята и обаятелното красноречие на възрастния политик Хенри Клей. ( 159-162 )

На докторанта Момчилов бих искал да отправя само две препоръки по отношение на историографския преглед. Както вече посочих, той е пълен, но ограничен единствено само с американски автори. Доколкото ми е известно в още две големи държави – Франция и Русия са създадени изявени и авторитетни национални школи по изучаването историята на САЩ в ново време. Добре би било да се посочат и становищата на автори от Европа. От друга страна, би трябвало да се представи развитието на американската историография като се разграничат отделните етапи в изучаването на движението аболиционизъм, да се открои еволюцията във възгледите на специалистите, които се явяват апологети на възгледите на различните школи и направления. По-конкретен анализ е нужен и при използваните източници, добре би било да се откроят най-съществените. Давам си сметка, че в изследването си колегата Борислав Момчилов е направил уговорка, че се позовава на американски автори, но при евентуална публикация на дисертацията на български език би могло да се допълни и със становища и на европейски специалисти.

Оставам с впечатлението, че с представянето на аболиционизма като организирано движение през XIX век Борислав Момчилов отправя към читателя деликатно внушение – когато една хуманна и справедлива обществена идея има за свой инициатор, организатор и лидер от ранга на последователния и настойчив Уилям Лойд Гарисън, тя е обречена на успех въпреки перипетиите в развитието й и съпротивата на противниците й.

Дисертационният труд на Борислав Момчилов на тема „Аболиционизмът и влиянието му върху гражданското общество в Нова Англия 1831-1861 г.” е компетентно, задълбочено и цялостно научно изследване по значим проблем от историята на САЩ през XIX в., който представлява определен интерес както за изследователите на този период, така и за общественици и специалисти от различни научни направления. По тази тема в българската историография няма конкретно проучване. Авторът е формулирал обосновани изводи и заключения, използвал е много голяма документална база, възприел е логична структура, прилага шест публикации по темата на дисертацията и представеният труд отговаря на всички изисквания за присъждане на образователната и научна степен „Доктор”. В цялата процедура на докторантурата на Борислав Момчилов няма допуснати нарушения и пропуски.

Като рецензент се чувствам задължен да добавя със задоволство, че след монографиите на проф. Андрей Пантев за „Американската революция 1776-1781” и „Гражданската война в САЩ 1861-1865 г.”(в съавторство), както и новото изследване на проф. Румен Генов – „Американската революция. Войната за независимост и създаването на федералната република”, издадено през 2012 г., българската историческа наука се обогатява с още едно оригинално и обективно изследване за североамериканския XIX век. Тук бих искал да спомена като автор на авторитетни изследвания по история на САЩ и проф. д-р Борислав Гаврилов, който като научен ръководител е ориентирал колегата Момчилов при избора на темата на рецензираната дисертация.

Като имам пред вид значимостта на заявения научен проблем, неговото цялостно и компетентно изследване, обоснованите изводи и заключения, внушителният обем на използваните документи и научна литература на английски език, използвани в дисертацията от редовния докторант Борислав Момчилов, ще гласувам за присъждането му от уважаемото Научно жури на образователната и научна степен „Доктор” по история. Надявам се, че и останалите членове на журито ще подкрепят единодушно моето решение.

Март 2019 г.

В.Търново Рецензент:…………………………

Проф. дин Христо Ст. Глушков